b"\n_START_ARTICLE_\nSant Sadurn\xc3\xad de Gallifa\n_START_SECTION_\nDescripci\xc3\xb3\n_START_PARAGRAPH_\nL'ermita de Sant Sadurn\xc3\xad es dre\xc3\xa7a a 951 m d'altitud, amb la casa dels ermitans adossada a ponent i un cos de planta quadrada al mur de migdia. La capella \xc3\xa9s prerom\xc3\xa0nica del segle X mentre que l'absis \xc3\xa9s del final del segle XI. \xc3\x89s un edifici de nau \xc3\xbanica, de planta trapezo\xc3\xafdal, coberta amb volta de can\xc3\xb3, amb absis semicircular m\xc3\xa9s estret que la nau, amb tres finestres de doble esqueixada. Aquest est\xc3\xa0 decorat amb arcuacions i lesenes llombardes que acaben en un s\xc3\xb2col. Al seu costat hi ha un cos quadrat de dos pisos, afegit segurament durant el segle XII, que podria ser la base d'un campanar. El 1714 s'edific\xc3\xa0 la casa dels ermitans, adossada a la nau i actualment abandonada._NEWLINE_Adossat i a tocar de l'absis hi ha un cos de planta quadrada i dos pisos; sembla d'un edifici prerom\xc3\xa0nic del segle X. La seva funci\xc3\xb3 no \xc3\xa9s clara, podia ser d'un \xc3\xbas de campanar o de torre de defensa.\n_START_SECTION_\nHist\xc3\xb2ria\n_START_PARAGRAPH_\nEs t\xc3\xa9 const\xc3\xa0ncia del paratge des de l\xe2\x80\x99any 939 quan At\xc3\xb3 vengu\xc3\xa9 al levita Guadamir una finca que termenejava amb la domus (terme del llat\xc3\xad vulgar per a referir-se a una casa o edifici), de Sant Sadurn\xc3\xad. En una butlla del papa Benet VII de l'any 978 en qu\xc3\xa8 es defineix els l\xc3\xadmits del Bisbat de Vic, i figura la muntanya de Sant Sadurn\xc3\xad. En un document de l'any 1063 consta que un tal Bonfill d\xc3\xb3na a l'esgl\xc3\xa9sia dos mancusos (moneda d'or medieval amb un pes de quatre grams). De l'\xc3\xa0rab mang\xc3\xbax-gravat aix\xc3\xb2 permet suposar que devien fer-s'hi obres importants._NEWLINE_L'any 1316 era un priorat del monestir de la Portella i, mentre en depengu\xc3\xa9, hi hagu\xc3\xa9 una petita comunitat i, sempre, almenys amb un capell\xc3\xa0. En el segle XVII l'edifici estava en molt mal estat i el bisbe prohib\xc3\xad, l'any 1604, celebrar-hi missa."